Man gevonnis vir wrede verkragting van meisie (14)Argieffoto Die voorval in Julie 2015 het skokgolwe deur die Grabouw-gemeenskap gestuur nadat Pakiso Panyana die meisie, wie se naam nie genoem kan word nie, helder oordag oorval, verkrag en aangerand het. Die grafiese besonderhede van die voorval is in die saak se pleitverduideliking vervat. Panyana, wat ten tyde van die voorval 22 jaar oud was, was in ŉ park naby die Grabouw-begraafplaas toe hy sy slagoffer raakgesien het. Hy het haar met ŉ moersleutel geslaan en haar van persoonlike items en R20 beroof. Hy het haar daarna tussen bosse ingesleep, haar hande met ŉ serp en draad vasgebind en haar twee keer verkrag. Daarna het hy haar met ŉ skroewedraaier in die nek gesteek en haar herhaaldelik met groot klippe oor die kop geslaan. Toe hy die toneel verlaat het, het die meisie uit haar mond gebloei en was hy “seker sy is dood omdat sy stil gelê het”. Die jong meisie het egter net gemaak of sy dood is in ŉ poging om te oorleef. Haar skedel was op vyf plekke gekraak en haar arm op drie plekke gebreek. Die tiener het ná die aanval byna ŉ maand in die hospitaal deurgebring. Nadat sy ontslaan is, het sy teruggekeer skool toe en het sedertdien volkome herstel. Volgens die pleitverduideliking vaar die meisie tans goed op skool ten spyte van die ernstige kopbeserings wat sy opgedoen het. Panyana is aangekla van roof, ontvoering, twee aanklagte van verkragting en poging tot moord. Hy is tot 12 jaar tronkstraf gevonnis vir roof, vyf jaar tronkstraf vir ontvoering, 25 jaar tronkstraf vir die verkragtingsaanklagte en tien jaar tronkstraf vir poging tot moord. Die vonnisse sal gelyklopend uitgedien word en Panyana is dus effektief tot 25 jaar tronkstraf gevonnis. Regter John Hlophe het beveel dat Panyana eers toegelaat word om vir parool aansoek te doen ná 15 jaar agter tralies. Sy naam sal ook op die nasionale register vir seksuele oortreders bygevoeg word.